Lehdistötiedote 30.12.2005
julkaisuvapaa heti

Pelikaanimies palkittiin Moskovan lastenelokuvajuhlilla

Liisa Helmisen ohjaama koko perheen elokuva Pelikaanimies on palkittu jälleen, tällä kertaa Moskovan kansainvälisellä lasten- ja nuortenelokuvafestivaalilla, joka järjestettiin 20.–27.12.2005.

Pelikaanimies sai festivaalilla Teddy Bear -erikoispalkinnon. Kansainvälinen jury perusteli päätöstään sillä, että Pelikaanimiehessä kaikki elokuvan osa-alueet, kuten käsikirjoitus, ohjaus, näyttelijäntyö, kuvaus ja musiikki, ovat hyvin toteutettuja ja tukevat tarinaa.

Pelikaanimiehen saama palkinto oli yksi festivaalin kolmesta Teddy Bear -erikoispalkinnosta. Niiden lisäksi festivaalilla jaettiin yksi pääpalkinto.

Pelikaanimies tuli Suomessa ensi-iltaan vuosi sitten joulukuussa, minkä jälkeen se on kiertänyt maailmaa kymmenillä festivaaleilla, joilla se on myös voittanut lukuisia palkintoja. Festivaaliesitysten ohella Pelikaanimies on saavuttanut myös laajan kansainvälisen kaupallisen levityksen. Yhteensä elokuva on teatteri- ja televisiolevityksessä ainakin 15 maassa Suomen ulkopuolella, mm. Japanissa, Belgiassa, Hollannissa, Luxemburgissa ja useissa Itä-Euroopan maissa.

Pelikaanimiehen on tuottanut Hanna Hemilä / Lumifilm Oy. Ruotsalainen yhteistuottaja on Anita Oxburgh / Migma Film. Elokuvan pääosissa nähdään Kari Ketonen, Roni Haarakangas ja Inka Nuorgam. Elokuvaa levittää Suomessa ja Ruotsissa Buena Vista International ja sen kansainvälisestä myynnistä vastaa NonStop Sales.

Lisätietoja:
Satu Elo, Suomen elokuvasäätiö, (09) 6220 3020, satu.elo@ses.fi

www.lumifilm.fi
www.pelikaanimies.fi